
AUDITOUKS humanissimi, KXOPTATISSIMI ! 


Praeterierunt anni paulo plus quam quinquaginta — ageba- 
tur dies sextus mensis Novembris anni huius saeculi decimi 
quinti — quum in urbe nostra festissimus dies celebraretur. 

Prodibant ex curia Amplissimi Curatores praeeunte Viro 
summo cui Institutionis Publicae Kegimen erat commissum et 
prosequente toto Decurionum ordine. Prodibant ex aedificio 
Academico Rector Miignificus cum Senatu prosequente tota 
juventutis Academicae multitudine. Omnes magna pompa 
petunt Sancti Petri aedem. Apparet Academiam festum diem 
agere. Simul apparet communem omnium tota urbe totaquc 
Provincia eam laetitiam esse, ut laeta plurimorum undique 
confluentium frequentia non possit intra augustos huius Audi- 
torii parietes contineri. Ut in saecularibus et semisaecularibus 
requiritur ad feriarum celebritatem patentius aliquod et augu- 
stius templum. Maius enim et amplius aliquid quam saecularia 
agitur: agitur id ipsum unde postventura saecularia nascan- 
tur. Antiqua Academia, iniqua dominatione si non deleta at 

certe mutilata et truncata restituitur in integrum , et ex renata 
populi libertate statim et ipsa renascitur. 

Praeterierunt interea anni quinquaginta: me Rectore ante 
hos paucos menses semisaecularis annorum cursus exactus est. 
Profecto digna materies est, de qua primum omnium ad vos 
dicam, A. H., fata Academiae vertente anno transacta vobis 
expositurus. 

Aeterna memoria dignum esse praedicat is qui Academiae 
L. B. historiam conscripsit diem illum sextum Novembris 
omnibus quibus haec Urbs et haec Academia curae. Respi- 
cite illorum temporum aerumnas. Vexaverat iniqua dominatio 
patriam universam, senserat Academia L. B., cui tamen plus 
quam caeteris pepercerant, calamitates publicas. Vetus Aca- 
demia quae ex vindicatione libertatis nata semper et in om- 
nibus spirabat libertatem, nunc domita et oppressa veluti 
militari imperio ad parendum erat redacta. Hinc vinculis soluta 
triumphat excusso jugo dominationis tam anxie et suspiciose 
lucem fugientis ut cathedram juris naturalis publici et gen- 
tium ferre non posset. 

' Sed patriae liberatio Academiae ita demum salutaris et 
frugifera heri poterat ut veluti novis fundamentis vetus Aca- 
demia tamquam de novo conderetur. Factum est hoc ipsum 
die sexto Novembris, ex quo decretum Regium die secundo 
praecedentis mensis Augusti factum ad effectum venit. 

Ut in illa tristi servitute optime senserant libertatis bona, 
ita nunc Academiae renasceuti Libertas spiritum vitamque 
reddidit. Facundo ore et ardenti animo id tum praedicabat 

illius anni Rector Magnificus praeclarus ille k em pe rus, qui 
et antea torpentes popularium animos ad spem libertatis 
erexerat et, ubi illa spes aflfulsit, forti et efficaci opera pa- 
triae libertatem vindicaverat. Eodem ardore animi inflam- 
matus idem et patriae vitam spiritusque liberos et Academiae 
restituit, et vocatus ipse ad Academiam veluti nova libertate 
imbuendam ex animi sententia aperit quis novus spiritus, 
quae nova mens molem Academicam permeet agitetque. 

Institutionis publicae curam non pro onere pecunia redem- 
tam vult Legislator, imo vero nihil habet antiquius quam 
ut disciplinarum studia floreant vigeantque. Hinc eruditionem 
adjuvat et excolit, datque operam ut illa lux omnibus rerum 
optimarum feracitatem et fertilitatem pariat. Illa autem vis 
vitalis et esse debet et est libertas! 

Libertas institutionis Academicae conspicienda in eo iure, 
quod omnibus perinde conceditur qui partem quamlibet Aca- 
demicae disciplinae docere velint, suo arbitratu docendi. Non 
institutus Professorum ordo sic, ut officiatur luci aliorum si 
quis alia via ac ratione cognoscendi sitim explere posse aut 
sibi aut aliis videatur. 

Docendi libertas constituta: nulla lege, nullo impedimento 
liberum docentium arbitrium imminutum est, sua quisque 
scientia, suo judicio, sua experientia, suo arbitratu utatur. 

Ad confirmandam libertatem cura et sollicitudine soluta mens 
docentium, ut in sua quisque disciplina sint toti. Prospectum 
est ut sine cura sint et in praesens et in futurum. Prospectum 
est ipsis; provisum est, si quid iis acciderit, ne metuant suis. 

Discendi constituta libertas. Discas tuo arbitratu, ubi voles, 
quamdiu voles. Dabitur discendi quidlibet commodissima 
facultas et copia, sed ubi didiceris aut quomodo didiceris 
non laboratur: demonstra te id scire quod praedicas idque 
satis est. 

Sic alias kemperus testatus est, „ quam liberalem, ut aiunt, 
legem extorquere anteriores conatus per XX annos non po- 
tuissent, eam liberalissimam sponte Regem constituisse.” 
Licebatne illi, qui ita sentiret dicere illo die de justa laeti- 
tiae causa et ob ea quae tum tollebantur, et ob ea quae tum 
instituebantur nova? Nonne utraque de causa dies ille aeterna 
memoria dignus appellari debuit? 

Verum estne etiam nobis nunc ille dies illo nomine ap- 
j)cllandus? Nemo non patriae civis exultat gaudio excusso 
alienae dominationis jugo etiam sua virtute et viribus. Quis 
])atriae civis, cui Academica institutio curae, non laetatur 
sublata esse impedimenta, quibus olim a suspicioso tyranno 
premebatur. Quam inflammatis animis, clarissimo de vries 
verba faciente, memoriam restitutae ante annos quinquaginta 
patriae libertatis hoc ipso loco celebravimus! Verum iterum 
quaero, estne etiam nobis nunc laeta res non tantum illam 
institutionem per X lustra viguisse, sed etiam ipsam illam 
institutionem illo tempore sic fuisse comparatam ? Utrum recte 
et vere laudata a k emi* ero est, an verae sunt nonnullorum 
Voculae ac querelae qui docendi discendique libertatem nunc 
poscunt et palam praedicant nunc Academicam institutionem 
prorsus non esse liberam sed vinculis constrictam et ad cer- 

tonira hominum voluntatem et arbitrium, tamquam aliquod 
monopolium, accommodatam? 

An fefellit kemperum opinio quum rem a se perfectam sibi 
gloriae et laetitiae duceret? Fieri potest, H. A., idque cur 
sit factum mutata tempora declarare possint. Ea erat tum 
animorum conditio ut vel ipsa importuni domini excussio pro 
perfecta et absoluta libertate haberetur. Jactabatur recupe- 
rata libertas ubi nomine mutato eaedem clitellae, ut in fabula 
est, iumento portandae imponebantur, et iidem homines eodem 
ore novae libertatis bona extollebant et regiam potestatem 
veluti potestatem quandam patriam qua tum homines lacti 
fruebantur. Neque tamen huius erroris in kemperi oratione 
ullum vestigium est. 

Habebant autem illa tempora etiam hoc, ut libertatis amor 
ortus esset potissimum ex ipsis semtutis malis et aerumnis, 
sed accederet superiorum temporum recordatio, unde libertatis 
si non metus quidam et formido sed cura certe, quaedam ct 
sollicitudo oriretur , ne libertas modum excederet. Quum apud 
omnes constaret veram libertatem populi sine otio et quiete 
publica consistere non posse, diligentes nimium et anxii otii 
et quietis tuendae causa aliquid de libertate detrahebant. Sic 
quoque docendi discendique libertas finibus quibusdam cir- 
cumscripta habebat modum. Estne sic imminuta et laesa? 
Fieri potest; sed non videtur cadere in kemperum ut liber- 
tatem diceret quae esset vinculis constricta et ad certonim 
hominum arbitrium accommodata. 

Quemadmodum illi qui aliquam rem probant et admirantur , 

quum toto animo illam partem intuentur quae niteat, id quod 
illum splendorem obscuret specioso nomine celare conantur, 
sic illorum adversarii contra maculis quibusdam offensi et 
sic bona non videntes toti rei nomen invidiosum imponunt. 
Sic igitur mihi videntur Academicam institutionem appellare 
vinctam et ad certorum hominum arbitrium accommodatam 
illi homines qui non metuunt, aut etiam taciti animis exop- 
tant, ut ex infinita libertate exstinguatur vel intereat omnis 
Academica institutio quae quidem sit illo nomine digna, et 
quae , laxatis omnibus vinculis , permitteret omnibus effrenatam 
illam libertatem, ut quam minimo labore et negotio et quam 
tenuissimis studiis caperent illos fructus, quos sola studia 
recte et sapienter instituta diligenterque peracta afferre cul- 
toribus deberent. 

Non sunt ergo inania declamitantium verba, si qui liber- 
tatem docendi discendique decreto Regio anni 1815 fundatam 
esse praedicant. Utraque pars diserte eo decreto stabilita est; 
sed ita stabilita ut utrique modus quidam ponatur; sed mul- 
tum me indice fallatur is, cui aut supervacuum aut noxium 
esse videatur in tali re modum ponere quem nemo excedat. 

Donec cura Academicae institutionis erit cura publica, 
quamdiu Universitates publice et ex aerario constituentur et 
alentur, tamdiu primarium erit Universitatum officium ut ex 
iis prodeant viri ad rempublicam gerendam aut adjuvandam 
idonei. Sed ex ea re id quoque necessario consequitur ut 
illi, qui ex Academica institutione prodeant, prae caeteris 
ad rempublicam gerendam et adiuvandam , idonei esse publice 

existimentur, unde hoc sequitur esse e republica ut Univer- 
sitates quam optime officium suum praestare possint. Quae 
sit in quaque re ratio optima, dubium esse potest, sed du- 
bium non est quod dicam: si necesse est in eam rem liber- 
tatem finibus quibusdam circumscribi, id quod necesse est 
simul justum et aequum est. Quamdiu ipsius reipublicae in- 
tererit, quod et quemadmodum Universitates constituantur, 
tamdiu publice erit providendum et ut constent et ut uberes 
fructus ferant. 

Alienum est ab ingenio humano existimare eadem nunc 
omnibus placere quae ante hos quinquaginta annos placebant. 
Nonnulla \dderi emendanda, nonnulla emendari oportere, quis 
mirabitur? Sed an non est propterca cur ea laudemus quae 
anno 1815 constituta sunt? Imo vero apud me constat il- 
lorum temporum legislatores, qui 6t veterem morem Acade- 
micum sub Rep. et recentem sub Gallica dominatione probe 
nossent, nihil melius aut praestantius proferre potuisse. Et 
criminabitur aliquis adhuc illud Decretum valere , quamquam 
emendandum esse omnes consentiunt et lex fundamentalis 
iubet, quamquam omnes legis vitia arguimus, sed nemo est 
qui corrigat ? Sed quidquid aliquis criminari aut (pieri po- 
terit de modo quo docendi discendique libertas tum fuerit 
constituta, nemo facile optabit fore ut nova lex aliis quam 
his principiis nitatur. 

De libera docendi methodo nemo queritur. Legislator et 
rem ipsam et efficiendae rei rationem recte perspexit. Quis 
est qui credat illam libertatem utiliter posse imminui? 

Summo jure kemperijs laudavit liberalitatem , qua prospec- 
tum est ut sine cura honeste et laute viverent qui disciplinam 
Academicam essent tradituri. Quantum distat illa liberalitas a 
sordida parcimonia recentioris memoriae quae in nulla alia re 
fuit sordidior. Recte dixeris legis mutandae animum et pe- 
ritiam cerni potissimum in supprimendis nummis qui ex lege 
in usum rei Academicae erogandi fuissent. 

Spirabat Decretum anni 1815 largam liberalitatem. Non 
erat cura rei Academicae pro onere legislatori quam pecunia 
redemtam vellet. Non tantum, quae in rem praesentem erat 
necessaria pecunia, suppeditavit sed postventurum novum 
usum praevidit, semper scientiarum ambitu latius patescente. 
Professorum is numerus constitutus quo minorem esse non 
liceret; augeri pro re nata libere poterat. Novas cathedras 
institutum iri aut pro una duas substitutum si usus posceret, 
tantum non promittebatur. Itaque vix ulla Facultas intra 
eundem Professorum numerum stetit. Excepta Facultate theo- 
logica, quamquam et illic minime disciplina inti-a veteres 
finos se continuit, in omnibus valuit illud: ,,Di\ide et im- 
pera” idque non ad frangendas vires sed ad amplificandas. Sic 
Ars chirurgica et obstetricia. Chemia , Botanica ct Zoologia, 
Mathesis et Physica, Ius Romanum et Hodiernum, Patriae 
litterae et Historia, olira singulis nunc pluribus demandata, 

ir 

et his ipsis diebus laetati sumus divisis omnium intelligeu- 
tiu :i plausu Anatoraia et Physiologia. Quam dolemus illam 
laetitiam non esse integram! Quae res a nostro iiALnERiSMA 
exoptata ut „ totus in Anatomia superaret se ipsum” ea nunc 

venit ad effectum tamquam ex illius ultimis tabulis quas 
ex hac ipsa cathedra nuncupavit! 

Ex eadem liberalitate novae cathedrae parantur. Laeti 
recordamur quid hoc anno vertente Linguae Sanscritae sit 
praestitum. 

Si quae forte sordes angusti animi animadvertantur, quum 
professores extraordinarii pro ordinariis creantur, non est illa 
culpa Decreto imputanda sed iis qui contra Decreti senten- 
tiam fisco nimium consulebant. 

Nonne eadem sordida parcimonia grassata est quum cer- 
tamina litteraria tollerentur, nunc Regis liberalitote in vitam 
revocata? quum tollerentur studiorum stipendia olim nimium 
multa nunc ad justum modum redacta ? 

Quid dicam de apparatu et supellectili studiorum? Hic 
potissimum apparet quanto iure kemi'krus dixerit non pro 
onere curam Institutionis publicae pecunia redemtam velle 
rempublicam sed id magnopere agi ut disciplinae laetae ef- 
florescant. Ubi legas ea quae diligenter praescripta sunt de 
exstruendis aedificiis, bibliothecis, museis, laboratoriis , anim- 
advertas quantum pecuniae his rebus attribuatur in annos 
singulos, credas Legislatorem sibi \dderi ea aetate vivere, 
quum primum Academia conderetur. Dixeris post renatam 
patriae libertatem renatas esse maiorum virtutes prudentiam 
et magnitudinem animi, ut quemadmodum illi splendidam et 
duraturam Academiam condidissent, sic eam seri nepotes de 
novo iisdem animis conderent. 

Sed eheu, quemadmodum olim ante annos propernodum 

trecentos dicta et facta inter se congruebant, sic nunc nullo 
modo facta dictis respondebant, et litera scripta manet pro 

f 

testimonio 6t probe scivisse homines quid requireretur et 
quae necessaria essent praestari non potuisse. 

Quo plura Academiae Lugduno Batavae promissa tuerunt , eo 
plura aegerrime desiderat. Estne opus , A. H., vobis in memo- 
riam revocare promissam esse nobis aedificii Academici ex- 
structionem hac Musarum sede digni? Ecquid creditis aedi- 
ficium tantae amplitudinis nobis deberi ut praeter reliqua omnia 
in usum Lectionum intra vastos suos fines Museum Anatomi- 
cum et Physiologicum et Pathologicum et Physicum, quin adeo 
Museum historiae naturalis complecteretur ? Parturiebant mon- 
tes! Quid per annos quinquaginta natura est? 

Sed leniunt hunc dolorem dicam an indignationem com- 
plura quae hi decem anni grata et accepta attulerunt. Grati 
recolimus merita Curatorum, quibus debemus et vastum aedi- 
ficium Chemiae et Physicae et Anatomiae usibus comparatum 
et splendidam speculam Astronomicam et Bibliothecam ita 
ornatam et instructam, ut conveniat cum illa magnificentia, 
qualis ante annos quin(|uaginta erat in hominum animis et 
exspectatione. Partes igitur quaedam praeclare expletae sunt, 
sed cupidi exspectamus ut totum ponatur. 

Quidquid est constructum novi, desideramus semper aedi- 
ficium Academicum. Ostendarane multis verbis saltem novum 
auditorium rem esse non luxuriae supervacaneae sed prorsus 
necessariam? Stant adhuc solidi parietes, quamquam ve- 
tustae trabes ingemiscunt oneri. Si nondum ruinam haec 

minantur, si de vita nondum dimicamus, at nuda et gelida 
et inhospitalia omnia sunt. Musae coactae tristem sedem 
servant sed Gratiae olim evolaverunt. 

Et ubi sunt Professorum auditoria ? Passi m tota urbe dispersa 
et pleraque omnia eo statu ornatu cultuque ut satis appareat 
privatorum facultates publica munificentia esse sublevandas. 

Et praeter illa quae olim inertia neglexit, alia atque alia 
semper nova frustra requiruntur et augent praesentes mo- 
lestias atque incommoda. Docuit usus, justas querelas semper 
esse iterandas ut aliquid fiat boni. Habebit mox Academia 
Groningana, habebit Ultrajectina Laboratorium Physiologicum 
sed Lugduno- Batava nihil eo indigere videbatur scilicet ! 
Quam diserte contrarium docuit ex hoc ipso loco judex 
idoneus! Sed jam divisis cathedris unde Anatomia et Phy- 
siologia docebitur, unum gradum protulimus, et sic spera- 
mus fore ut ad huiusmodi Laboratorium perveniamus. 

Sed si tacere non licet quae omnium voces jam multos 
per annos consensu exposcunt, tacere non licet de Nosocomio. 
Laus et honos sit legislatori, qui anno 1815 rectissime rem 
perspexit ostenditque qua via institutio clinica quam latissime 
patere et plurimum plurimis prodesse posset. Quamquam quae 
illis temporibus erant satis, nostris non sufficiunt, et clare 
demonstravit Legislator se sentire, debere patriam tenere illud: 
„ magnam nobilitas generis optimarum artium imponit neces- 
sitatem.” Intelligebat penitus avitam laudem conservari opor- 
tere summi boerhavii meritis partam et per illius discipulos 
toto orbe propagatam! Quem exitum ea res habuit? 

Quum superiore anno Academia Vindobonensis quinta 
saecularia celebraret sororesque Academias ad ea concele- 
branda invitaret, Vindobonensis Academia Lugduno- Batavam 
praeteriit. Jam iure queri possis de ingratis hominum animis: 
excidisse posteritatis memoria summum virum van swieten, 
BOERUAvii nobilissimum discipulum, jecisse fundamenta qui- 
bus Vindobonensium gloria et laudes nitantur; sed hoc quaero: 
putatisne Academiam Lugduno-Batavam sine quadam anxietate 
animi sedem honorificam sibi debitam occupaturam fuisse, ne- 
(|ue futurum ut pudore suffunderetur ob patriae inertiam, ubi 
videret exaruisse apud nos opimam plantam, cuius tenuem 
propaginem illi sua cura et studio florentissimam et validis- 
simam fecissent. Si unquam alibi in nos cadit illud : „ delibe- 
rante Senatu periit Saguntum !” Multumne distat ab interitu 
status is, qualem superiori anno summae vir in talibus aucto- 
ritatis descripsit? Personant adhuc aures verbis quae indig- 
nabundus iiALUERTSMA cdidit: „horribile dictu, horribile auditu” 
et quibus intonuit: „sed rerum testimonia adsunt!” 

Res in eodem statu est. Sed ubi proxima pernicies est 
vicina est salus, ct gratulor mihi cui licet annuntiare laetioris 
diei lucem affulgere. 

Grandis pecunia publice in hunc usum attributa. Decurio- 
nes huius urbis idem fecerunt. Coalescunt animi et res 
convalescit quae ex ea concordia ad exitum perducetur. Lau- 
dare hic juvat sapientiam majorum quibus piguit ut is qui 
Decurionum urbanorum ordini praeesset idem in Curatorum 
collegium adscisceretur. Tanto magis lugemus virum amplis- 


17 


simum qui utrique officio tam abundanter satisfaciebat. Nunc 
speramus fore ut omnes in consilio publico huius civitatis 
intelligant non modo interesse humanitatis, interesse disci- 
plinae medicae, sed etiam vehementer esse e re totius civi- 
tatis, ut ea res quam primum ad felicem exitum perducatur. 
Namque in ea conditione et statu nunc studia Medicinae 
versantur, tanto studio et ardore certant inter se nobiles civi- 
tates ut Medicae arti sedem primariam apud se comparent, 
ut agatur et in discrimen veniat Academia ipsa. „ Videant 
igitur Consules ne quid respublica accipiat detrimenti!” 

Redeat nunc mea oratio illuc unde digressa est. Revocavi 
vobis in mentem ipsa principia quae Legislator anno 1815 
in ordinanda Academica institutione secutus est , quae equidem 
respiciens arbitror nobis iure diem quo Academia est resti- 
tuta in integrum, diem memorabilem appellari debere. 

Neque tamen hoc ita dicimus quasi omnia in eodem statu 
fideliter conservanda putemus. Quid mirum legem ante hos 
quinquaginta annos latam nunc in omnibus ab omni parte 
non probari. Quod maximum est , Lex Fundamentalis diserte 
imperat ut emendetur, idque tam graviter imperat, ut dies 
ad novam Legem subrogandam praestitnta jam quindecim 
annorum intervallo sit superata. Ergo ferenda lex nova est. 
Sed si, spreto legis fundamentalis imperio, vir potentissi- 
mus, cuius novam legem rogare officium est, palam pro- 
nuntiavit nil festinandum, namque Academicam institutionem 
iu praesenti statu dici posse patriae esse bonae frugis 

feracem, habet illa res insignem laudem legislatoris anni 
1815 6t ob ea quae praecepit 6t ob ea quae caute maluit 
indefinita relinquere. 

Erit tamen aliquando ille dies quo legis imperio parebitur. 
Periculosae plenum opus aleae erit imprimis ob longas mo- 
ras. In illo more codicum legis condendorum sub quo vivi- 
mus, me iudice optimum factu est leges per partes emen- 
dare, ne quid quod bonum et probum inest, rebus malis et 
noxiis contaminetur, ut leges semper temporibus moribusque 
conveniant. Si cessas et cunctaris emendare et corrigere par- 
tes, ut serius totam legis compagem ac seriem simul ordines, 
novis semper incommodis vitiisque res in invidiam adduci- 
tur, et ubi tandem ad corrigenda omnia acceditur, periculum 
est ne bona cum malis una abrogentur et pereant. Habet 
boc bumana natura ut felicitati imaginariae postventurae 
postponat id, quod praesens usus postulat. 

Certum habeo recte facturum Legislatorem huius aetatis, si 
principia legis veteris retinebit. Retineat libertatem in omni- 
bus quae enumeravimus et in eo principio libertatis docendi 
discendique ita ponat fiduciam, ut eam latius proferat, et multa 
quae nunc indefinita sunt, indefinita relinquat. Imprimis ingenio 
temporum nostrorum obsecutus non tantum praeceptis sed 
etiam factis provideto, ut praesto sint studiis subsidia et 
adjumenta unde laeta efflorescant. Sic facito appareat praeter 
quam ex ipsa nova legislatione Institutionem Academicam 
reip. esse perpetuae curae, atque iis esse cordi qui pro 
populi commodis et prospiritati excubant. 

Parcus in definiendo legislator palam faciat se fiduciam habere 
animo repositam iis, quibus Academicae juventutis institutio 
committitur. Namque ab illis pendet potissimum omnium 
consensu sitne Academia bonae frugis ferax an sterilis futura. 
Quis autem illis, ut kemperus iam dixit, honor haberi maior 
potest, quam ut iis confidatur? Sic magno animo gravem 
provinciam magni periculi et aleae sibi impositam sustine- 
bunt. Habeant huius rei rationem inprimis illi quorum in 
legibus ferendis aliquae partes sunt, et procul a sese arceant 
illam male latentem invidiam adversus ea quae nostra pri- 
vilegia appellitari assolent. Denique caveant ne quid refi- 
gant mutentve anteaquam veram rerum praesentium condi- 
tionem probe ac penitus cognoverint! 


Curatores, viri Amplissimi! Juvat animum meum coram 
vobis dicere de tlorente Academiae statu, nam Vos nihil 
relinquitis intentatum ut sit illa perpetua prosperitas. Utinam 
ipsi omnes florentes adessetis! Sed de vestro quoque numero 
unum mors rapuit eximium virum siEUEiNBEBKiUM. Lege ad- 
scitus in collegium Curatorum, quia huic civitati praeerat, 
habebat alias causas cur tanto honore dignissimus haberetur. 
Eximiam et ipse dederat litteris et disciplinis operam. Excoluit 
ipsas in hac nostra Academia et ita excoluit ut paterni no- 
minis laudem et gloriam tueretur. Bis, in facultate litteraria 
et juridica, victor coroilatus summos in utraque facultate 

honores ita tulit ut libelli ab eo in eam rem conscripti 
etiamnunc laudentur. 

Ubi in vitae lucem et praxim prodiit, expertus est quanti 
esset in iuventute latum theoriae ambitum tota mente et 
intento studio complexum esse. Ad munus Ministerii Publici 
vocatus sponte in iure criminali tabernacula posuit conscrips- 
itque de hac iuris parte Quaestiones quae utcumque bre- 
viores non obscurantur splendore luculenti libri quem ea de 
re cl. DE BoscH KEMPER composuit. 

Neque ei minus illa studia profuerunt, quum huic civitati 
praepositus est, cui ita praefuit, ita consuluit, ita res eius 
omnes prudenter periteqiie administravit ut facile appareret 
ei solidam doctrinam ubique suppetere. Augebant has in- 
genii dotes praeclarae animi virtutes. Quis siegenbeekio hu- 
manior? idem et sui iudicii et lenis erga dissentientes, com- 
modus, facilis et idem gravis et constans. 

Quid tali viro potuit iucundius accidere, quum ad huius 
civitatis regimen vocaretur, quam ut simul vocaretur in illud 
collegium quod dilectissimam sibi Academiam tuebatur fove- 
batque; quid ipsi Academiae evenire potuit acceptius quam 
ut veterem alumnum carum sibi, sui studiosum et amantem, 
pium, diligentem, strenuum in Curatorum numero haberet. 
Quod ab illo exspectabatur factis praestitit. Quoties intel- 
leximus eum nobis universis et singulis optime velle. Vel 
illud ipsum quod novissimum praestitit id satis ostendit. 
Dolorem suum, suas molestias prae Academiae salute con- 
terasit. 

Magnam, magnam in siegenbeekio jacturam fecimus, et 
quo gravius animi in praeclari viri morte commoti sunt, eo 
stabilior in animis nostris memoria viri manebit, et quam- 
quam ipse a nobis discessit, optimarum artium, quae in illo 
amavimus, exemplum nobis servabitur. 

In Professorum ordine iterum sensimus pallidam mortem 
aequo pede venire et maturam senibus et celerem iis qui 
sint in- robore et flore aetatis. Lugemus exacta aetate senem 
peerlkampium; in medio aetatis cursu vigens valensque 
HALBERTSMA concidit. Pium parentandi officium utrique prae- 
standum. 

Non venit peerlkampio mors inexspectata. Ante biennium 
senex eximius dedit ad Rectorem Magnificum, veterem dis- 
cipulum et fidelem amicum, breves, ut solebat, literulas et 
concisas in hanc sententiam: „ Sentio mihi mortem instare, 
quam quieto et placido animo exspecto. Tuum erit de me - 
rebusque meis pauca publice referre. Dabo quod referas;” et 
in scbidula haec adscripserat, quae veluti ex ipsius ore audite : ' 
„ Petrus uofman peerlkami* natus Groningae 2 Febniarii 
1786 patre rudolpho. Praeceptore in Gymnasio urbano, 
matre iienrica veenhorst; 

13 Augusti 1801 in album Academiae relatus mense Augusto 
1803 Harlemum vocatus munus Praeceptoris annum gessit; 
ab anno 1804 munus Rectoris Dockumi in Frisiis; 
anno 1816 successit cl. j. ten brink Rectori Gymnasii 
Harlemensis. 

Inde anno 1822 Leidam in Facultatem Phil. Theor. et 
Litt. Hum. vocatus, morbo correptus, qui omnem animi in- 
tentionem vetabat, anno 1849 muneri renuntiare coactus est. 

Caelum salubre et ruris Hilversumensis amoenitas vale- 
tudinem restituit; adeo ut extremam vitae partem in redi- 
gendis annotationibus per multas veterum scriptorum editi- 
ones sparsis, transigere potuerit. Obiit....” 

In hoc verbo desierat et cobeto scripsit: „hunc tibi ulti- 
mum diem meum explendum relinquo.” 

Habetis, quae peeulkampius ipse his ipsis verbis voluit 
de se referri. Agnoscitis in his peerlkampium et peerlkampii 
animum simplicem, candidum, ab omni fuco alienum et lau- 
dationem ne alienam quidem nedum suam ferentem. Nuper- 
rime vir pereruditus ex Brittannia, qui Academiam Lug- 
duno Batavam diu et multum noverat, ita scripsit: „ Nusquam 
plures ex illo genere viros quam Lugduni Batavorum exsti- 
tisse credo, qui in Literis colendis nec maledicunt cuiquani 
nec adulantur; qui ab honoribus aucupandis et a quaestu 
faciendo alienissimi, quo veritatis et bonarum artium amor 
ducit simplicem et tranquillum vitae tenorem persequantur.” 
In neminem haec magis quam in peerlkampium conveniunt; 
qui si quis alius fuit antiquitatis exemplum; antiquarum ar- 
tium et antiquorum morum. 

Huius ut ego viri in paucis celeberrimi merita ponderem 
suoque pondere aestimem, quis postulat, quis exspectat? 
Exoriare aliquis ex illius veteribus amicis et discipulis qui 
nobis tanti viri naturam et ingenium et mores enarret; qui 

describat candorem et simplicitatem animi ingenui et gra- 
vitatem et constantiam viri mira quadam humanitate et festi- 
vitate conditam, animumque invictum et libertatis amantem 
et pietatem summam ab^ omni superstitione vacuam et ar- 
dentem patriae amorem cum insigni stirpis Regiae observantia 
coniunctum , et pulchri sensum acerrimum cum veri et honesti 
sensu conspirantem, et oris facundiam et scribendi elegan- 
tiam, et venustatem cum maxima sanitate et perspicuitate 
coalescentem. Haec uno ore celebrant qui peerlkampium 
in aliqua vitae parte cognoverunt aut de cathedra docentem 
audiverunt. Qui de illo dicturus est, nae ille habebit laetam 
dicendi materiem. De illa copia ego delibo unum. 

Admiratur Brittannus ille nostrates, qui nec maledicunt 
cuiquam nec adulantur. De adulationis odio quid attinet 
dicere in eo, quo nemo fuit libertatis vindex et assertor con- 
stantior fortiorque. Ne de maledicentia quidem in peerlkampio 
cogitandum, qui ingenti animo omnia illa spernebat quamob- 
rem eruditi homines inter se nonnumquam velitantur. Sed 
aliud est aliis non maledicere, aliud aequo animo aliorum 
convicia ferre. Nemo unus plures odiosas criminationes et 
stultorum maledicta et malevolorum convicia aequiore animo 
tulit quam peerlkampius. Postquam edidit in lucem suum 
Horatium, undique agmine facto impetus in eum factus est, 
undique indignantium voculae et querelae et minae in au- 
dacem criticum non convellenda convellentem. Libri et libelli 
omne genus tamquam tela in hostem torquebantur. Ipse 
dixit: „ solus contra millia in hac arena consisto.” Sed unus 

homo, cui pectus sapiat, in tali re multorum millium instar 
est. Vicit unius sanitas hominum innumerabilium doctam et 
indoctam insipientiam. Fatigavit hostem, quieverunt alii, alii 
ad sanitatem redierunt, caeteri jacebant. Sic peerlkampii 
lenis sapientia ex iniquo certamine victrix discessit. Nullius 
petulantia vel protervitas invictum animum neque vexavit 
neque graviter commovit. Leniter ista omnia et hilariter con- 
temnebat vel potius, ut audire est ab illis qui intima ejus 
familiaritate utebantur, ne contemnebat quidem, quia vix 
illa curabat vel cogitabat. Scripsit ad amicum: „ studia et 
rumores et sermones contemsi neque verbum respondi neque 
unquam resjjondebo.” Quantum sic fecit melius et vixit sua- 
vius quam si bonas horas inanibus rixis perdidisset! 

Quid dicam de eruditis peerlkampii laboribus, de varia 
et diffusa doctrina, de sollertia et acumine ingenii deqiie 
scribendi dicendique elegantia et venustate, quae nunc tenet 
legentes ut olim auditores ab illius ore pendebant. Dixerant 
alii et dicent de ingenii monumentis, quibus sibi ipsi monumen- 
tum aere perennius posuit. Non est meum quid in quoque libro 
praestiterit enarrare, nedum dijudicare. Quantum in Graecis 
Litteris valuerit Xenophon Ephesius declarat, quae fuerit 
in ipso poetica facultas 6t carmina quae panxit argumento 
sunt, 6t admirabilis illa Censura, quam egit in omnes qui 
in patria nostra Latinas Musas coluerunt. Nihil illo libro 
sanius, nihil venustius cogitari potest. Verissimum est quod 
cl. BOOT nuper pronuntiavit: „vel illi qui poesin Latinam 
contemnunt, benignius de ea statuere debent, quod, ni ma- 

jores nostri carmina Latina pangere voluissent, peerlkampius 
talem librum scribere non potuisset.” Sed omnis ingenii peerl- 
KAMPiANi vis et copia et varietas et acumen in crisi poeta- 
rum Romanorum, in Horatio praesertim Virgilioque cernitur. 
Idonei hamm rerum judices in his peerlkampium cum bent- 
LEio componunt. Idem in utroque mentis sollertissimae acu- 
men, eadem doctrinae inexhausta copia, eadem dictionis 
perspicuitas et ubertas. Sed vivunt haec et sunt in omnium 
manibus neque cuiusquam praecdnio indigent. Nos pro ingenii 
tenuitate satis habemus palam declarare quanti faciamus talis 
viri memoriam, et quantopere Academia Lugduno-Batava 
PEERLKAMPio glorietur, finemque facimus in Horatii Virgi- 
1 iique versiculis, quibus ille plurimum delectabatur. Ipsi ius 
erat illud Horatii usurpare: 

Non omnis moriar, magnaqae pars mei 
Vitabit Libitinam 

' et quamdiu stabit Academia Lugduno Batava, quamdiu lit- 
teris suus honos constabit, tamdiu in te, candida anima, 
cadet illud: 

Semper honos nomenque tuum laudesquc manebunt. 

* 

Diximus de sene, quem grandiores natu nostrum viderunt 
et amaverunt, dicamus nunc de illo, quem omnes vidimus, 
quem dileximus omnes. 

Quam saepe jam nominavi illum virum, quem ereptum 
lugemus; nam rerum ordinem enarro ab illo inchoatum, 
quum ipse nuper ex hoc ipso loco Academiae fata enarraret. 

0 hominum ignaras mentes! Quis tum cogitabat fore, ut is 
qui tanto animi ardore corporisque vigore pro disciplinis suis 
pugnabat , tristium parentalium , quae more maiorum pie quo- 
tannis facimus, foret materies et argumentum. Utinam in iis 
quae de halbertsma dicturus sum iusto vestro desiderio sa- 
tisfaciam ! 

iiiDDO HALBERTSMA JUSTI filius , cx Frisia oriundus, in Da- 
ventriensi Athenaeo primum studiis imbutus est, ubi eximium 
vimm voRssELMAX de iieer audivit; deinde ad nos venit seque 

viris cll. SANDIFORT, MACQUELYiN, BROERS Ct PRIIYS V. D. HOE- 

ven in disciplinam tradidit et post sexennium, conscripto spe- 
cimine de ANTONII LEEuwENiioEKii moritis in partes 
quasdam Anatomiae microscopicac summos in Me- 
dicina honores reportavit. 

Defuncto laboribus Academicis contigit id quo nihil medico 
fortunatius contingere potest, ut regiam studiorum viam in- 
grederetur ct obiret urbes nobilissimas virosque in arte 
principes cognosceret videretque seque exerceret in ingen- 
tibus Medicinae, ut ita dicam, palaestris. Per biennium 
Parisiis et Vindobonae moratus illic chirurgiae hic obstetri- 
ciae arti dedit potissimum operam, nulla re, quae agenda 
videndaque magno futuro medico esset, praetermissa. 

Interea eum patria non amittebat ex oculis, sed cogitare 
coepit quem fructum ex eius doctrina capere possit. Sapien- 
ter vidit ille qui tum res regni internas curabat, multum 
ante prospiciendum esse ut essent qui vacantes cathedras 
ornarent; itaque fovenda esse juvenilia ingenia ct ad fu- 

turum munus Professorium informanda. Sic halbehtsma*, 
SAMDiFORTo futurus succcssor destinatus, publice iterum pro- 
fectus est ut de industi-ia Anatomiae et Physiologiae navaret 
operam et si quid esset apud exteros praeclarum ad nos 
transferret. Itaque artis chirurgicae et obstetriciae laurea 
prius auctus dedit se iterum in viam bienniumque Berolini, 
Lipsiae, Pragae transegit. Pragae factus est certior sesc Me- 
dicinae professorem extra ordinem creatum, quam provinciam 
suscepit die 30 Septembri anno 1848. 

Vita apud exteros acta patriae amorem auxerat. Omnibus 
viribus eniti coepit et vitam impendere vindicandae pristinae 
majorum in sua arte gloriae. Contemplatus foris quantum 
nobis deesset instaurare laudem avitam instituit non jactando 
veterem sed quaerendo novam. Elaboravit ut esset suis 
aequalibus quod illi antea suae aetati fuissent. Hinc factum 
ut munus auspicaretur oratione : „dc albini anatomiae trac- 
tandae methodo comparata cum ea quam nostra tem- 
pora sibi deposcunt.” Audacter et confidenter piaesentia 
vitia arguit et corrigendi viam monstravit, et quamdiu munere 
functus est studio indefesso numquam destitit id quaerere, 
id parare, quod esset in sua arte perfectissimum. Sic sibi 
paravit adjutores sollertissimos, quibus fretus disciplinae 
fines proferebat et ipse totus erat in eo quo maximo natura 
ducebat. Sic subsidia sibi et instrumenta paravit, sine quibus 
id quod juste requiritur praestari non potest. Bonum factum 
est 6t decori Academiae et ipsi ut illo ipso tempore novum 
theatrum anatomicum aedificaretur, namque de ipsius con- 

silio ita comparatum est ut cum praestantissimo quoque, 
etiam exterorum iudicio, contendere possit. Utebatur idem 
ea docendi methodo et alacritate ut etiam tardiores incitaret 
et acutiores inflammaret ex quo omnium admirationem tulit 
et laudem, artem anatomicam, quum jaceret, erectam et ad 
summum fastigium per illum productam esse. Factum est 
ex ipsa rei natura, ut halbertsma, quum totus Anatomiae 
amore arderet in altera provincia non satis sibi ipse satis- 
faceret. Neque tamen Physiologiam negligehat, et in ea quo- 
que egregie versatus est, sed intelligebat optime Physiologiam 
eum virum sibi deposcere qui in illa arte totus esset. Itaque 
flagitare non destitit ut suum sibi Physiologia professorem 
haberet, et ita demum Laboratorium Physiologicum compa- 
rari posse, quam rem imprimis necessariam esse demonstra- 
bat. Quis credat tam iustum desiderium, tam salubre et 
frugiferum ex tanta animi magnitudine profectum tamdiu 
inexpletum mansisse ! 

Candorem animi aperti, qua solebat dicere sententiam, 
et humanitatem qua in dissentientes utebatur, numquain de- 
posuit et eodem animo quum Rectoratum deponeret libere 
dixit de pugna inter Practicam et disciplinas biologicas. 
Neque aliter fieri poterat. Erat ex candore et humanitate et 
benevolentia indoles tota composita. Erga collegas, familiares, 
discipulos semper et ubique apparebat. 

Natus in Frisia resipiebat patriam ; acrior nonnum quam 
aut paulo truculentior non erat propterea minus humanus 
sed habebat insitam animo nobilitatem. Non natales sed 

virtus eum faciebat nobilem, vel ut nunc loquimur, nobilita- 
bat, quamquam ea verba auro inscripta non fulgebant el in 
pectore. 

Recordamini illam comitatem et alacritatem et benigni- 
tatem in vnltu in oculis, in iungenda dextra! Haec indolem 
animi arguebant. Natura et ingenio hilarior, quamquam totus 
in studiis, amabat tamen in tempore festivitatem convivalem 
et dulcissimas amicorum confabulationes. Et tamen illam 
naturam tam hilarem, festivam, firmam et validam occultum 
malum, in tenebris serpens, vix intimis amicis notum, de- 
struebat. Spes erat aestivis mensibus amoenitatem naturae et 
coeli clementiam in Geldria aegrum recreaturam, ubi ipse 
laetus laetum cernebam et dulces cum eo horas fallebam; sed 
frustra ea spes fuit. Reversus huc post ferias novum mali 
impetum sustinuit et mox ad aquas salutares profectus ad 
spem ultimam experiendam. 

Vicit vis mali! Meministis diei 22 m. Novembris quum 
nos acerbus nuncius afflixit. In flore aetatis raptum luget 
Disciplina industrium et indefessum sui cultorem, Academia 
decus et ornamentum, nos fidelem amicum . studiosa juven- 
tus eximium et dilectissimum praeceptorem. I^ectissimae con- 
iugis et patris grandaevi luctum quis verbis enarret? 


Aestumatissimi collegae! si multas hoc anno acerbitates 
hausimus eo magis gaudemus spem esse aestumatissimum col- 
legam VERDAM e gravi morbo quo ipsis hisce diebus fuerit 

correptus, recreatum iri; gaudemus etiam compluribus nostrum 
laeta et prospera contigisse. 

Primam liceat commemorare fortunam quamquam evenit no- 
vissima, et quia una omnium maxime est memorabilis et quia 
eontigit tibi, dignissime vaiv iieixgel, qui nostrum omnium 
primus es, qui nos omnes et multos longissime aetate su- 
peras, sed tamen lubenter vivis nobiscum et quem adeo 

omnes et veneramur et amamus. Gaudemus te illum diem 

/ 

laetum inter laetos recoluisse, quo ante annos quinquaginta 
munus professorium in Athenaeo Franekerano suscepisti. Bene 
tibi, qui solus superstes es ex omnibus, qui tum ubique ad 
restitutas Academias et Athenaea vocabantur. Bene tibi, qui 
illum festum diem ita celebrasti ut, quamquam multum su- 
peras illam aetatem, quam poeta Psalmorum nonnisi valentis- 
simis tribuit, tamen non eius exemplo quod eorum excellentis- 
simum est dicere debeas laborem atque dolorem. Nam tu va- 
lentior es quam illius valentissiraus, sanitate corporis et sa- 
nitate mentis et robore exercitatae 6t scientiae ot fidei. Pro- 
ducat tibi Deus et vitam et vitae fructum. Nobis es vivus 
et vigens Cato Major, cicero.ms stilo dignus. 

Tam rarum et singulare est Dei beneficium quale venera- 
bili VAN HF.NOEL obtigit, ut luultum laudemus fortunas illo- 
rum, cui dimidia eius pars evenerit, praesertim quum sint 
viri quales vos estis cll. sciiolten ct kaiser, in suis disci- 
plinis familiam ducentes ct principatum obtinentes. 0 vos 
felices, qui per quinque- lustra Professorio munere ita functi 

estis ut suavissimum vobis sit vitam ante actam et peractos 
labores respicere! Multum abest ut peracti labores vos fre- 
gerint, ut partae gloriae acquiescatis, sed manum strenue 
aratro admoventes pergitis suo uterque modo coelum et coe- 
lestia contemplari et scrutari.- Macti virtute estote et quod 
uterque agitis eadem alacritate peragite. 

Tibi cl. RAUWENUOFF, gratulamur quod quum dudum ordi- 
narii Professoris onera sustinuisses, nunc Professoris ordinarii 
honorem quoque et fructus adeptus es. Nimium diu id quod 
tibi debebatur et ex legis praescripto et ex meritis tuis ini- 
que tibi negabatur. In te vidimus exemplum unum ex no- 
vissimis illius abusus, quem paulo ante notabam, contra 
disertam Legislatoris voluntatem Professores extra ordinem 
pro ordinariis creandi. Gratulantes igitur tibi eo amore, quo 
te prosequimur, simul gratulamur iis, quorum est harum rerum 
potestas, quod rei iniustae et iniquae imposuere finem, nam 
iure naturae aequum est neminem, nedum aerarium, cum al- 
terius detrimento et iniuria locupletiorem fieri. 

Lubentissime te cl. krrn, in nostrum numerum recepimus, 
duplici de causa. Primum te creato suppletum est tandem 
id quod peritissimi harum rerum judices Academiae nostrae 
deesse dolebant. Nunc denique sua Linguae Sanscritae cathe- 
dra constituta est. Et ad hanc rem tu tuo jure omnium pri- 
mus eras vocandus, tu qui jam ante in illis studiis fama 
celebratus, deinde in ipsa ludia ex limpido fonte copiosos 

latices hausisti, quibus arva patria sitientia irrigabis. Con- 
servet erga te semper studiosa litterarum juventus illam 
alacritatem studiumque et ardorem, quo te statim recepit et 
declaravit dudum desiderata esse quae tam lubenter et cupide 
accipiebantur. 

Debetur huius laetitiae pars vobis cll. rutgers et dozy, 
qui juYNBOLLii defuncti vicem benigne supplendo, fecistis, ut 
novae cathedrae constituendae locus esset. Si novam cathe- 
dram appellamus tamen probe meminimus, cl. iiutgers, non 
nova et ante hunc diem inaudita ex ea doceri. Tu enim per 
multos annos optimum quemque linguam Sanscritam do- 
cuisti, sed sine pompa, sine strepitu, in umbra et otio, ut 
illi soli sentirent quibus benefaceres. Tu qua eras modestia 
benefacti tacita conscientia contentus fuisti. Accipe nunc pa- 
lam gratias quas tibi veteres discipuli et novus collega meis 
verbis agunt. 

Tres successores halbertsma unus habuit, creatis cl. iieinsio. 
Professore ordinario, cl. boogaard et doct. zaaijkr extra 
ordinem. Est profecto quod ea de causa gaudeamus. Dulce 
gratulandi officium successori meo obtinget, ubi quisque eorum 
munus suum capessiturus est. Quem unum speraveram prae- 
sentem videre, eum quoque gravi luctu afflictum desiderant 
oculi, cl. BOOGAARD, qucm jam biennium suavissimum col- 
legam habuimus. Gratulamur tamen ipsi absenti et laetamur 
quod quum adhuc Professoris titulo tantum honoratus esset, 
nunc quamquam Extraordinarii nomine non dico gaudet sed 


utitur, tamen et in ordine Medicorum et in Senatu sedebit. 
Honor, quo oniatus est meritis suis debitus, 6t ipsi gratus erit 
6t juventuti Academicae quae illum illiusque institutionem facit 
maximi, quia sedebit ubi ualbertsm a noster sedebat, cui ipse, 
cuius dubitamus utrum sit doctrina maior an modestia, vita 
luculenter describenda, monumentum suae pietatis posuit. 


De Academico apparatu et studiorum adiumentis pauca 
addenda supersunt. Specula Astronomica , quamquam non satis 
laute dotata, tamen usum egregium praestat, namque habet 
KAisERUM et eius sollertem et ingeniosam industriam. 

Museum Hist. Naturalis et Physicum et Chemicum recte 
et ordine se habent. 

Museum Numismaticiim vix unquam tantis auctibus quam 
hoc anno locupletatum. 

Delectat animum Hortus Botanicus amoenitate et copia, et 
si quid aliud dici potest florere. 

Verbo dicam de Bibliotheca publica quae renovata et ad 
usum parata doctissimum sciiotel historicum nacta est. Qui 
ea frequentes utuntur nihil desiderant quod utile sit et dulce. 
Spes est fore ut pars adhuc imperfecta hoc anno perficiatur. 
Respondet haec priori. Non deerit spatium quo reponantur 
libri quamtumvis multi, qui. adhuc in Bibliotheca frustra 
quaeruntur. 

Doct. RERGMAN, qui pcr annos duodequadraginta secundi 
bibliothecarii officio summa fide functus est, vertente anno. 

ultro petitum otium impetravit. In illius locum nemo substi- 
tutus est, sed Bibliothecae administratio bis ipsis diebus 
aliam formam sumsit. Cl. pluygers, qui adhuc temporariam 
illam Praefecturam obtinebat, adeptus est perpetuam illique 
additi doct. nu rieu et orn. tiele Conservatorum titulo. 
Non dubitamus cl. pluygers, quin ea res ex animi tui sen- 
tentia ordinata sit tibique lubenter gratulamur. Mimm non 
est Bibliothecam, de qua optime meritus es, tibi caram esse 
factam et tu Bibliothecam ita administrasti, ut vix credamus 
successorem tibi reperiri potuisse qui rem melius quam tu 
gereret. Utinam diu illo honore utaris et capias industriae 
tuae hunc fructum ut Bibliotheca a te ordinata omnium ex- 
spectationem et spem cumulate expleat. 


Nunc ad vos me converto, Studiosa Juventus. De vestro 
quoque numero sunt quos acerba mors rapuit. Itapuit orna- 
tissimos KROON litteranim, brouwer medicinae, van goens 
juris studiosos. Rapuit generosi animi juvenem verbrugge 
qui quum, studiis Academicis absolutis, in eo esset ut in 
vitae lucem prodiret, declaravit quam bene nosset officium 
eius qui Medicae arti ad communem salutem vires et vitam 
impenderet. 

Grassatur in vicino oppido morbus gravis et pestilens. Medici 
alii post alios aut oneri succumbunt aut mali violentia absu- 
muntur. Implorant alienam opem. Nihil imminente periculo 
deterritus praestantissimus verbrugge nec vitae suae parcens. 

it contra magno animo. Praeclaram miseris tulit opem. Sed 
dum aliis parat salutem , amittit suam et illi sua animi magni- 
tudo morte constitit. Quum ostendisset quid in se esset boni, 
acerba nece Academiae, parentibus, amicis, ereptus est. 

Luctus omnium in tam tristi clade susceptus hoc habuit 
ut in clara luce poneretur quantum animi, quantum virtutis, 
quantum constantiae in juventute Academica inesset. Uno 
avulso non deficit alter. In illius locum statim subiit orna- 
tissimus SI MONS, cui in morbum implicito succedit statim 
ornatissimus vinkhuyzen. Bonum factum quod mox e morbo 
recreatus simons, ut primum potuit, operam intermissam re- 
sumsit feliciterque perfecit. 

Sic illi egregii juvenes, quos mihi contigit jam doctores 
salutare, decus et laudem medicorum et reliquae Academicae 
juventutis strenue vindicaverunt et ineunte aetate ostenderunt 
bonas artes quas Augustissimus Rex regie agnovit omavitque. 

Etiam alio modo studiosi adolescentes Academiae gloriam 
stabiliverunt. In certamine Literario Ultrajectino ornatissimus 
V. SLEE in quaestione Theologica et orn. uleekrode in Phy- 
sica secundam palmam reportaverunt. 

Haec est nobilis palaestra, in quam Regis munificentia 
quotannis vocamini et in quam vos nunc eo acrius et ala- 
crius invito, quia apud nos ipsos de palma contendetur. 
Accingito se fortissimus quisque ad certamen et circumspecto 
iudicio et indefessa industria. Quidquid bonum et pulchrum 
est improbo labore paratur. 

Sic esto perpetua Academiae nostrae laus et honos, non 

tantum vestra frequentia, sed vestris optimis artibus moribus- 
que, honestate, assiduitate, Professorum observantia, studio- 
rum amore. Sic meus successor dabit vobis testimonium, quod 
ego lubens vobis impertior: Rectoratum mihi facilem fecistis 
ita ut gravi illo munere essem ornatus magis quam oneratus. 

Jamque rogo clarissimum Senatus Actuarium ut novi cer- 
taminis literarii programma recitare velit. 

{Praelegitur programma). 

Nunc munus Recto rium depono tradoque tibi, cl. prins, 
quem Rex Augustissimus in sequentem annum Rectorem 
Magnificum creavit. Itaque, salve Rector Magnifice, iterum- 
que salve! Sit tibi propitius Deus 0. M. in munere gravis- 
simo feliciter gerendo. Sic te Rectore floreat Academia Lug- 
duno Batava! 


DIXI. 

ADNOTATIONES. 


p. 5 1. 3, /estmimus dies celebraretur. Huius festi diei celebratiuncm descrip- 
tam vide in Annal. Acad. L. B. 1815 — 16 p. 11. Cf. etiam sieoenbekk, Ge- 
tchied. der Leidsche HoogescJiool ,, I. p. 418. 
p, 6 1. 8, praedicat is sqq. V siegenbeek 1. c. 

p. 6 ad Gu., praedicabat — kempebus. In oratione habita dic 6 m. Nov. 
1815 quam vide in Ann. Acad. 1. c. et in kemperi Opp. a cl. Glio editis II p. 117. 

p. 7 1. 2, aniea-erexerat. V. c. orat, habita die 26 Sept. 1812 quae invenitur 

in Opp, laud. II p. 45. 

p. 8 1. 6, aUas kemperus. in orat. rcct. die 8 Fcbr. 1816 habita. Ann. 
Acad. 1. c. p. 162. 

p. 10 1. 17, utraque pars sqq. V decretum dici 2 m. Aug. 1815 artt. 2; 74, 

75, 110; cf. decr. d. 27 Maii 1830, art. 9; d. 28 m. Junii 1830. 

p. 12 1. 4, sordida parcimonia. V. art. 133 decreti 1815 abrogatus decreto 

d. 15 Febr. 1843; art. 142 decreti 1815 et decretum d. 7 Maii 1837 a. 6. 

p. 12 1. 14, novas cathedras sqq. Decr. 1815 a. 236. 
p. 12 1. 26, a fiostro halbertsma exopi. V. eius Oratio hab. d. 8 Febr. 

1865 L. B. ap. dc Breuk cd. p. 35. 

p. 13 1. 7, no7i est illa culpa decreto imp. V. decreti artt. 67, 68, 69 coli. 132. 

p. 14 1. 7, promissam — aed. acad. sqq. Decr. a. 166, 179, 186. cf decr. 

d. 3 Nov. 1815, a 3 quod v. in kemperi Opp. laud. et in Ann. Acad. cit. p. Si. 

p. 16 1. 5, VA.v swiETEN — jecisse fundamenta, v. kink, Geschichic der 

Univ. zu IVien. I p. 442 sqq. Beil. p. 254 sqq. 

p. 16 1. 17, ([uae H. edidit. Oratio laud. p. 36. 
p. 17 1. 19, lex fundamentalis, sqq. V. art. 194 et art. add. 5. 
p. 17 1. 23, vir potent. — palam pronuni. V. acta Camerae secundae Ordi- 
num Generalium iu Bijhlad 1865 — 66 p. 246'. 

p. 20 1. 1, libelli. Diss. hist. et literaria iuaug. de Athenarum conditione 
sub imperio triginta tyrannorum-, dias. jur. inaug. ad titulum Tandectarum de 
fideicommissariis libertatibus. Utraque diss. def. L. B. d. 13 Dcc. 1828. 

p. 20 1. 7, Quaestiones; Eenige aanmerkingen en vragen naar aanteiding van 
het Wetb. v. Strafv. door Jhr. Mr. J. de boscu kempbh , door Mr. d. tieboed 
siEGENBEEK in Jaorb. v. Regtsg. en Wetg. I, 421; III, 453, 649; IV, 400. 
p. 22 1. 9, ultimum diem. Obiit peeki.kampius die 28 Martii 1865. 
p. 22 1. 14, vir — ex Brittania Doct. badham, Flatonis Euthydemus et 
Laches. Praefixa est epistola ad Senatum Lugd. Bat. Lond. 1865. p. LII sq. 

p. 24 1. 26, Cl. BOOT. V. S. Aurelii Propertii libri IV elegia XI rec. et 
illustr. p. HOFMAN PEEREKAMP. ed. et praef. est. J. c. G. BOOT. p. 9. 

p. 33 1. 5, vita — describenda. V. Nederlandsch Tijdschrift voor Genees- 
knnde. Jaargang 1866. 

